આમ તો દક્ષિણ ઝોનના નારોલ-વિશાલા રોડ પરના ૧.૫૦ કિમી વિસ્તારમાં રૂ. ૩૪ કરોડના ખર્ચે આ ગટરલાઇન નંખાઇ પણ ગઇ હતી. કોર્પોરેશનની છેલ્લી ટર્મના એક મલાઇદાર કમિટીના તત્કાલીન ચેરમેનના પુત્ર અને સેક્રેટરી ઓફિસ સાથે સંકળાયેલા એક પૂર્વ ઉચ્ચ અધિકારીના પુત્રની સંયુક્ત ભાગીદારી ધરાવતી કંપનીએ આ ગટરલાઇનનો પેટા કોન્ટ્રાક્ટ મેળવીને ભારે ભ્રષ્ટાચાર આદર્યો હોવાનું પણ જે તે સમયે જાણકાર વર્તુળોમાં જોરશોરથી ચર્ચાયું હતું, જોકે માત્ર ત્રણ મહિનામાં નંખાયેલી આ ગટરલાઇન પરનો રોડ ગયા ચોમાસાના પહેલા જ વરસાદે બેસી ગયો હતો. ત્યાર બાદ જે ઊંડાણે પાઇપલાઇન નાખવાની હતી તેના કરતાં ઉપર ઉપર જ નખાયાના પણ આક્ષેપો ઊઠ્યા હતા.